31998R0774
L 111/65
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (ЕО) № 774/98 НА КОМИСИЯТА
от 8 април 1998 година
за изменение на Регламент (ЕИО) № 2342/92 относно вноса от трети страни на чистопородни разплодни животни от рода на едрия рогат добитък и предоставянето на възстановявания при износ и за отмяна на Регламент (ЕИО) № 1544/79
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕИО) № 805/68 на Съвета от 27 юни 1968 г. относно общата организация на пазара на говеждо и телешко месо (1), последно изменен с Регламент (ЕО) № 2634/97 (2), и по-специално член 13, параграф 12 от него,
като има предвид, че е необходимо да се измени Регламент (ЕИО) № 2342/92 на Комисията (3), последно изменен с Регламент (ЕИО) № 286/93 (4);
като има предвид, че вследствие на прилагането на Споразумението за селското стопанство, сключено в рамките на Уругвайския кръг, таксите върху вноса бяха заменени от вносни мита и че следователно е необходимо този регламент да бъде изменен;
като има предвид, че поради причини от ветеринарен и зоотехнически характер спрямо всички чистопородни разплодни животни, които влизат на територията на Общността, се извършва контрол на първия входен пункт съгласно Директива 91/496/ЕИО на Съвета (5), последно изменена с Директива 96/43/ЕО (6), и че когато тези животни са пуснати в свободно движение в митническа служба, различна от първия входен пункт, е необходимо те да бъдат придружавани от заверено копие на здравния сертификат, като оригиналът се запазва в първия входен пункт, както и от сертификат, изготвен съгласно Решение 92/527/ЕИО на Комисията (7);
като има предвид, че за да се предотврати използването за угояване на чистопородните разплодни животни, които са безмитно внесени, е необходимо да се удължи периодът, през който определено внесено животно не може да бъде заклано; като има предвид, че за да се гарантира, че внесените животни няма да бъдат заклани преди края на посочения период, трябва да се представя доказателство за това посредством проверка на компютърната база данни, предвидена от Регламент (ЕО) № 820/97 на Съвета (8), след като тази база данни започне да действа;
като има предвид, че официалните ветеринарни лекари би трябвало да имат възможност да изготвят сертификата, удостоверяващ че внесеното животно не е било заклано през този период, тъй като тази задача е част от тяхната компетентност, както и от компетентността на органите, които вече имат право да издават такъв сертификат;
като има предвид, че е необходимо да се вземат под внимание промените, настъпили в състава на членовете на Европейската асоциация за свободна търговия;
като има предвид, че е необходимо в настоящия регламент да се включат позовавания към Решение 86/404/ЕИО на Комисията (9) и към Решение 96/510/ЕО на Комисията (10) относно сертификата за родословие;
като има предвид, че Регламент (ЕИО) № 2505/92 на Комисията (11) за изменение на приложения I и II към Регламент (ЕИО) № 2658/87 на Съвета от 23 юли 1987 г. относно тарифната и статистическа номенклатура и относно Общата митническа тарифа (12) направи някои изменения в номенклатурата относно пазара в сектора на говеждото и телешкото месо, така че е необходимо някои кодове от Комбинираната номенклатура да бъдат променени;
като има предвид, че мерките, предвидени в настоящия регламент, са в съответствие със становището на Управителния комитет по говеждо и телешко месо,
ПРИЕ НАСТОЯЩИЯ РЕГЛАМЕНТ:
Член 1
Регламент (ЕИО) № 2342/92 се изменя, както следва:
1.
В член 1 думите „такси върху вноса“ се заменят от думите „вносни мита“.
2.
Член 2 се изменя, както следва:
а)
в параграф 1 букви а) и б) се заменят от следния текст:
„а)
сертификат за родословие, изготвен съгласно Решение 96/510/ЕО на Комисията (13), и зоотехнически сертификат;
б)
здравен сертификат, прилаган спрямо чистопородните разплодни животни от рода на едрия рогат добитък, или заверено копие на този документ и сертификат, изготвен от ветеринарния лекар на граничния инспекционен пункт съгласно Решение 92/527/ЕИО на Комисията (14);
б)
в параграф 2 думите „12 месеца“ се заменят от думите „24 месеца“;
в)
в параграф 3 думите „петнадесетия месец“ се заменят от думите „двадесет и седмия месец“ и последната алинея се заменя със следния текст:
„Доказателството, посочено в буква а), представлява сертификат, издаден от асоциацията, организацията или официалния орган на държавата-членка, които водят родословната книга, или от официален ветеринарен лекар. Доказателството, посочено в буква б), представлява сертификат, издаден от официален орган, определен от държавата-членка. Тези доказателства се проверяват в компютърната база данни, предвидена в член 5 от Регламент (ЕО) № 820/97 на Съвета (15), след като тази база данни започне да действа.
г)
в параграф 4 думите „12 месеца“ се заместват от думите „24 месеца“ и позоваването на „Регламент (ЕИО) № 1697/79“ се заменя с позоваване на „Регламент (ЕИО) № 2913/92“;
д)
параграф 5 се заменя със следния текст:
„5. Разпоредбите относно:
-
пределната възраст, посочена в член 1,
-
задълженията, посочени в параграфи 2, 3 и 4
не се прилагат при вноса на чистопородни разплодни животни с произход от Исландия, Норвегия и Швейцария.“
3.
В член 3 буква a) се замества от следния текст:
„а)
сертификат за родословие, изготвен съгласно Решение 86/404/ЕИО на Комисията (16) и издаден от асоциацията, организацията или официалния орган на държавата-членка, които водят родословната книга, в която фигурират по-специално резултатите от тестовете за репродуктивни възможности и резултатите (с отбелязване на произхода) от оценката на генетичната стойност на самото животно, на неговите родители и на техните родители. Тези резултати могат също така да придружават сертификата
4.
В член 4, параграф 2 кодът по КН „0102 10 00“ се заменя от код по КН „0102 10“ и думите „такса върху вноса“ се заменят с думите „вносно мито“.
Член 2
Настоящият регламент влиза в сила на седмия ден след публикуването му в Официален вестник на Европейските общности.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 8 април 1998 година.